ફ્રાંસનો શાસક અને એકસમયે અડધી દુનિયાને જીતી લેનાર સમ્રાટ નેપોલિયન જ્યોતિષ વિદ્યામાં ઊંડો રસ ધરાવતો હતો. તેના ગૂઢ વિદ્યાઓ પ્રત્યે લગાવ અને વિશ્વાસને પ્રતિપાદિત કરતું પુસ્તક ‘નેપોલીયન્સ ઓરેક્યુલમ’ આજે પણ યુરોપમાં વેચાય છે. અલબત, આજે તે બીજા નામે વેચાતું હોઈ શકે છે, પરંતુ ગૂઢ વિદ્યાના જાણકારો આ પુસ્તકના ઉદભવ વિષે સારી રીતે પરિચિત છે. પ્રચલિત વાયકા મુજબ, નેપોલિયન આ પુસ્તકને અને જ્યોતિષ જાણવાની આ વિદ્યામાં ખૂબ રસ લેતો હતો. તે પોતાના મહત્વના નિર્ણયોને, આ પુસ્તકની મદદથી ખરા સાબિત કરતો હતો. એવું કહેવાય છે કે યુદ્ધ પહેલાં નેપોલિયન જ્યોતિષના જાણકારો પાસે યુદ્ધનો સમય, દિશા, યુદ્ધની પદ્ધતિ અને પરિણામ અગાઉથી જાણી લેતો હતો. તે યુદ્ધમાં ક્યારે પ્રવેશ કરવો અને ક્યારે મુસાફરી શરૂ કરવી તે બાબતે જ્યોતિષ વિદ્યાનો સહારો લેતો હતો. ભારતમાં આ વિદ્યા સમ્રાટ અકબરના સમયમાં પણ પ્રચલિત હતી, એક મત મુજબ અકબરના દરબારમાં બિરબલ આ વિદ્યાને જાણતો હતો, બિરબલે આ વિદ્યા જળવાઈ રહે તે માટે તેને ગ્રંથિત પણ કરી હતી. પરંતુ આખરે આ વિદ્યા સરળતાથી રહસ્યોને ખોલી નાખનાર હોઈ, કોઈ ખોટી વ્યક્તિના હાથે ન ચડી જાય તે ડરથી તેને જનતા સમક્ષ ક્યારેય લાવવામાં આવી નહીં.